TARYBOS IR KOMISIJOS SPRENDIMAS
2006 m. gegužės 15 d.
dėl Europos bendrijos bei Europos atominės energijos bendrijos ir Šveicarijos Konfederacijos mokslinio ir technologinio bendradarbiavimo susitarimo sudarymo Europos bendrijos ir Europos atominės energijos bendrijos vardu
(2006/365/EB, Euratomas)
EUROPOS SĄJUNGOS TARYBA,
EUROPOS BENDRIJŲ KOMISIJA,
atsižvelgdamos į Europos bendrijos steigimo sutartį, ypač į jos 170 straipsnį kartu su 300 straipsnio 2 dalies pirmos pastraipos pirmu sakiniu ir 300 straipsnio 3 dalies pirma pastraipa,
atsižvelgdamos į Europos atominės energijos bendrijos steigimo sutartį, ypač į jos 101 straipsnio antrą pastraipą,
atsižvelgdamos į Komisijos pasiūlymą,
atsižvelgdamos į Europos Parlamento nuomonę (1),
kadangi:
(1)
Komisija Bendrijų vardu derėjosi dėl mokslinio ir technologinio bendradarbiavimo susitarimo su Šveicarijos Konfederacija, kuris taip pat numato laikiną atnaujinto susitarimo taikymą.
(2)
Susitarimas buvo pasirašytas šalių atstovų 2004 m. sausio 16 d. Briuselyje ir laikinai taikomas nuo 2004 m. sausio 1 d., su sąlyga, kad jis bus sudarytas vėliau.
(3)
Susitarimas turėtų būti sudarytas taip, kad jo tekstas būtų autentiškas visų valstybių narių kalbomis. Tai turėtų būti daroma pasikeičiant laiškais.
(4)
Susitarimas turėtų būti patvirtintas,
NUSPRENDĖ:
1 straipsnis
Europos bendrijos bei Europos atominės energijos bendrijos ir Šveicarijos Konfederacijos mokslinio ir technologinio bendradarbiavimo susitarimas tvirtinamas Europos bendrijos ir Europos atominės energijos bendrijos vardu (2).
2 straipsnis
Tarybos pirmininkas, Europos bendrijos vardu, ir Komisijos pirmininkas, Europos atominės energijos bendrijos vardu, pateikia Susitarimo 14 straipsnyje numatytą pranešimą ir yra įgaliojami susitarti su Šveicarijos Konfederacija pasikeičiant laiškais, kad Susitarimo tekstas po 2004 m. gegužės 1 d. plėtros yra autentiškas visomis valstybių narių kalbomis.
Priimta Briuselyje, 2006 m. gegužės 15 d.